鐵羅漢頌
作者：黄庭堅
朝代：宋

paragraphs: 人言怖魔像，非金亦非鐵。
若作世金鐵，開士亦不現。
禪坐應念往，一鉢千家供。
順佛遺敕故，不宣示神通。
有爲中無爲，火聚開蓮花。
無爲中有爲，甘露破諸熱。
魔子目怖畏，我無怖畏想。
或欲坯鎔之，爲己富貴梯。
頼世主慈觀，虎兕失爪角。
或得野狐書，有字不可讀。
狐涎著其心，字義皆炳然。
却來觀六經，全是顛倒想。
今世青雲士，慎莫作此解。